
BiroulUI Permanent

al

Camerei  Deputaţilor

Vă înaintăm, alăturat, raportul asupra cererii de reexaminare asupra Legii pentru aprobarea Ordonanţei Guvernului nr. 14/2013 privind reglementarea unor măsuri fiscal-bugetare pentru suportarea de la bugetul de stat a sumelor aferente corecţiilor financiare aplicate pentru abaterile de la conformitatea cu legislaţia din domeniul achiziţiilor publice, trimisă Comisiei în vederea reexaminării şi depunerii unui nou raport, cu adresa nr. Plx. 403/2013/2014 din 07 aprilie 2014, înregistrată sub nr. 4c-2/206 din 08 aprilie 2014, Camera Deputaţilor fiind Cameră decizională. 
În raport cu obiectul şi conţinutul său, Legea face parte din categoria legilor ordinare.

           PREŞEDINTE
                                           Gheorghe-Eugen NICOLĂESCU
Parlamentul  României

RAPORT

asupra cererii de reexaminare a Legii pentru aprobarea Ordonanţei Guvernului nr. 14/2013 privind reglementarea unor măsuri fiscal-bugetare pentru suportarea de la bugetul de stat a sumelor aferente corecţiilor financiare aplicate pentru abaterile de la conformitatea cu legislaţia din domeniul achiziţiilor publice
 În conformitate cu prevederile art. 137 alin. (2) din Regulamentul Camerei Deputaţilor, republicat, Comisia pentru buget, finanţe şi bănci a fost sesizată spre reexaminare, la solicitarea Preşedintelui României cu Legea pentru aprobarea Ordonanţei Guvernului nr. 14/2013 privind reglementarea unor măsuri fiscal-bugetare pentru suportarea de la bugetul de stat a sumelor aferente corecţiilor financiare aplicate pentru abaterile de la conformitatea cu legislaţia din domeniul achiziţiilor publice.

Această Lege, adoptată de Parlamentul României, a fost transmisă spre promulgare Preşedintelui României la data de 15.02.2014. În temeiul articolului 77 alin. (2) din Constituţia României, republicată, la data de 07.03.2014, Preşedintele României a formulat o cerere de reexaminare din următoarele motive: 

- la art. 1 din ordonanţă în care sunt enumeraţi beneficiarii cărora li se aplică prevederile acesteia, sunt excluşi beneficiarii instituţii publice centrale, iar acest lucru constituie o discriminare de reglementare;

- la art. 5 alin.(2) care stabileşte modalitate de calcul pentru dobânzile aferente sumelor datorate bugetului UE, perioada luată în calcul este până la data transmiterii de către beneficiari a solicitărilor pentru suportarea de la bugetul de stat a corecţiilor financiare cauzate de abaterile de la legislaţia privind achiziţiile publice, lipsind perioada între data depunerii solicitării şi data la care beneficiarilor li se comunică un răspuns. Această prevedere nu este în acord cu dispoziţiile art. 102 din Regulamentul CE nr. 1083/2006 potrivit cărora “orice întârziere a rambursării face obiectul plăţii unor dobânzi de întârziere de la scadenţă până la data rambursării efective”;

- art. 7 alin. (2) prevede ca sumele aferente corecţiilor financiare, plătite beneficiarilor, pot fi utilizate de către aceştia şi pentru plata unor arierate şi pentru cheltuieli de 
capital, ceea ce înseamnă că fondurile transferate către autorităţile locale depăşesc aria proiectelor finanţate din fonduri europene, dar şi obiectul şi scopul legii transmise spre reexaminare;

- destinaţia fondurilor primite de către autoritatea locală de la bugetul de stat, prin intermediul Ministerului Dezvoltării Regionale şi Administraţiei Publice, excede ariei de desfăşurare a proiectelor susţinute din fondurilor europene pentru care se aplică corecţia financiară.

În conformitate cu  prevederile art. 75 alin. (1) şi (3) din Constituţia României, republicată, şi ale art.92 alin. (1) din Regulamentul Camerei Deputaţilor, republicat, Camera Deputaţilor este Cameră decizională.

Senatul,  în calitate de primă Cameră sesizată, a admis parţial cererea de reexaminare trimisă de Preşedintele României şi a adoptat Legea pentru aprobarea Ordonanţei Guvernului nr. 14/2013 privind reglementarea unor măsuri fiscal-bugetare pentru suportarea de la bugetul de stat a sumelor aferente corecţiilor financiare aplicate pentru abaterile de la conformitatea cu legislaţia din domeniul achiziţiilor publice, cu un amendament, în şedinţa din 25.03.2014.

În conformitate cu prevederile art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei au reexaminat Legea menţionată mai sus, în şedinţa din 05 mai 2014.

Din totalul de 34 de membri ai Comisiei pentru buget, finanţe şi bănci au fost prezenţi la dezbateri 32 deputaţi.

La dezbaterea acestui proiect de Lege au fost prezenţi, în calitate de invitaţi, doamna Petra Szavics, secretar de stat la Ministerul Fondurilor Europene, domnul Sirma Caraman, secretar de stat la Ministerul Dezvoltarii Regionale şi Administraţiei Publice, domnul Dan Manolescu, secretar de stat la Ministerul Finanţelor Publice. 

Analizând Legea trimisă la promulgare, precum şi cererea de reexaminare, Comisia pentru buget, finanţe şi bănci a constatat următoarele:
· în ceea ce priveşte excluderea beneficiarilor instituţii publice centrale dintre beneficiarii cărora li se aplică prevederile ordonanţei, suportarea corecţiilor financiare ale beneficiarilor instituţii publice finanţate integral de la bugetul de stat, bugetul asigurărilor sociale de stat sau bugetele fondurilor speciale din bugetul Autorităţii de management nu se justifică şi ar echivala, având în vedere şi prevederile art. 5 alin.(1) din Ordonanţa de urgenţă a Guvernului nr. 64/2009, cu o dublă înregistrare a acestor sume. Autoritatea de management pentru Programul Operaţional Regional este înfiinţată în cadrul unei instituţii publice centrale, respectiv Ministerul Dezvoltării Regionale şi Administraţiei Publice, care are cuprinse în bugetul propriu creditele necesare efectuării plăţilor conform prevederilor Ordonanţei Guvernului nr. 14/2013;

· referitor la prevederile art. 5 alin.(2) care stabilesc modalitatea de calcul pentru dobânzile aferente sumelor datorate bugetului Uniunii Europene, este necesar ca acestea să fie reformulate în sensul că perioada luată în calcul să fie până la data transmiterii către beneficiari a comunicării măsurilor dispuse de către ordonatorul principal de credite;

· la art. 7 alin.(2) care prevede că sumele aferente corecţiilor financiare, plătite beneficiarilor, pot fi utilizate de către aceştia şi pentru plata unor arierate şi pentru cheltuieli de capital, ţinând cont că sumele reţinute drept corecţii financiare au provenit din veniturile proprii ale bugetelor locale, iar achitarea arieratelor este o necesitate urgentă, acestea respectă prevederile Legii nr. 273/2006 privind finanţele publice locale.
În urma reexaminării Legii pentru aprobarea Ordonanţei Guvernului nr. 14/2013 privind reglementarea unor măsuri fiscal-bugetare pentru suportarea de la bugetul de stat a sumelor aferente corecţiilor financiare aplicate pentru abaterile de la conformitatea cu legislaţia din domeniul achiziţiilor publice, membrii Comisiei au hotărât, cu majoritate de voturi, admiterea parţială a cererii de reexaminare a Preşedintelui României şi adoptarea Legii în forma aprobată de Senat.
În raport cu obiectul şi conţinutul său, Legea face parte din categoria legilor ordinare. 

    PREŞEDINTE                                      SECRETAR
Gheorghe-Eugen NICOLĂESCU

  Mihai-Aurel DONŢU


Şef serviciu,
Giorgiana Ene
Consilier parlamentar,
Ioana Popescu

